
S'ha analitzat una mostra esquelètica d'individus del període púnic (segles V-II 
a.C.) de l'illa d'Eivissa, per intentar esbrinar si aquesta població presentava 
afinitats morfològiques amb les del nord d'Àfrica i, concretament, amb les de la 
zona de Cartago. S'han escollit nou variables craniomètriques i deu poblacions 
de la Mediterrània occidental (nou de la zona catalano-balear i una de Tunísia). 
S'ha realitzat una anàlisi de “cluster” amb l'algoritme UPGMA, emprant la 
distància Euclídia al quadrat, i una anàlisi de components principals. S'ha observat 
que existeix una notable homogeneitat morfològica entre les poblacions de la 
Mediterrània occidental, i que, consequentment, és impossible distingir 
morfològicament els pobladors púnics del substrat catalano-balear contemporani 
i posterior. 

STUDY OF THE PUNIC SETTLEMENT FROM EIVISSA ISLAND THROUGH 
CRANIOMETRIC MULTIVARIATE ANALYSIS. A skeletal sample from the Punic 
period (V-II century B.C.) from Eivissa island has been analyzed in order to test 
if this population displays morphological affinities with the Punic populations from 
North Africa, and especially, from the area of Cartago. Nine craniometric variables 
have been selected for the analysis, and ten samples from the western 
Mediterranean (nine from the Catalan-Balearic area and one from Tunis) have 
been included. A cluster analysis has been performed, using the UPGMA 
algorithm and the squared Euclidean distance, and also a principal component 
analysis (PCA). A notable morphological homogeneity has been observed between 
the western Mediterranean populations. It is concluded that, from a morphological 
point of view, is impossible to distinguish the Punic settlement of Eivissa from the 
contemporary and posterior Catalan-Balearic substrate. 

Introducció 


La morfologia de l'esquelet és el 
producte d'una combinació de propor- 
cions desconegudes entre una base 
genètica i una modulació ambiental. 
Quan s'estudia la morfologia de les 
restes òssies del passat, s'intenten 
establir relacions de parentiu entre 
grups assumint que la morfologia és en 
part un reflex del genotip. Degut a 
l'existència de variabilitat a l'espècie 
humana, sempre s'ha de treballar amb 
poblacions i no amb individus isolats. 
En aquest treball, s'han caracteritzat 
mètricament els individus de jaciments 
púnics de l'illa d'Eivissa, seguint la 
tècnica de Martin i Saller (1957), que 
és la més utilitzada en els estudis 
antropològics. Tradicionalment, les me- 
sures craniomètriques es combinaven 
dos a dos per a obtenir índexs de 
forma de diferents estructures del crani, 
que a l'estar molt estandarditzades, 
permetien fer-se una idea d'una manera 
senzilla i ràpida de les característiques 
físiques d'un individu. Les dificultats 
d'interpretar a simple vista més de dues 
dimensions, van comportar que les 
anàlisis craniomètriques es reduissin 
pràcticament a anàlisis bivariades i això 
va influir en una esquematització tipo- 
lògica i rígida de la variabilitat morfo- 
lògica. Tradicionalment, es van proposar 
diversos morfotipus racials que es 
definien per uns pocs índexs i que 
s'assumia que apareixien inalterables en 
les poblacions al llarg del temps. A la 
Península Ibèrica es considerava que hi 
havia un substrat predominant, anome- 
nat tipus "mediterrani gràcil" (amb una 
varietat més robusta, anomenada con- 
sequentment "mediterrani robust") i al- 


tres tipus minoritaris, que normalment 
s'atribuien a influències extra-penin- 
sulars, com els "alpins", els “dinárics” o 
els "nòrdics". Aquesta concepció força 
simplificada i poc dinàmica de les po- 
blacions humanes era en part con- 
seqüència d'una visió apriorística de la 
variació cranial i sovint no es recolzava 
en cap anàlisi estadística, si no que es 
basava en la identificació "de visu" que 
portava a terme l'investigador. En 
realitat, les classificacions de les 
tipologies racials dels cranis eren el 
resultat de la visió general que es tenia 
de la humanitat actual, estructurada 
també en troncs racials i que, 
actualment, amb la incorporació dels 
estudis genètics, estan clarament en 
desús. Per altra banda, cal tenir en 
compte que el fet de no disposar de 
recursos informàtics només permetia 
aquest tipus d'aproximacions senzilles a 
un problema que era molt més 
complex. Però les millores informàtiques 
i estadístiques permeten ara obtenir una 
informació més acurada, mitjançant les 
anàlisi multivariades. En aquestes anà- 
lisi, es combinen de cop un gran nom- 
bre de variables mètriques per cada 
individu, més de les que podem inter- 
pretar nosaltres, que estem limitats a 
no més de dues o tres dimensions. 
D'aquesta manera, els resultats d'a- 
questes anàlisis multidimensionals van 
més enllà de la visió clàssica de l'an- 
tropologia. 

En aquest estudi, hem intentat 
aproximar-nos a la història de les 
poblacions catalano-balears a partir de 
l'anàlisi de les dades craniomètriques 
disponibles, així com intentar establir els 
patrons morfològics de la població púni- 
ca d'Eivissa. La pregunta principal que 

ens hem de fer és si existeixen real- 
ment diferències morfològiques entre les 
poblacions mediterrànies del nord 
d'Àfrica i de les llles. Malgrat les limi- 
tacions de la morfologia cranial, cal 
tenir en compte que aquesta és 
probablement la millor eina de què 
podem disposar per intentar respondre 
a aquesta pregunta a partir de les 
dades proporcionades pels jaciments 
arqueològics. 


El poblament púnic d'Eivissa 


La colònia fenícia d'Eivissa va ser 
fundada per individus procedents de la 
zona de l'estret de Gibraltar, potser de 
la mateixa Gadir, cap els anys 700-650 
aC (Harrison, 1988) o 625-580 aC 
(Gómez-Bellart et al., 1990). Al principi 
va ser una modesta base comercial, 
que s'utilitzava com a lloc per a fer 
escala en les rutes comercials 
marítimes entre el NE peninsular ¡ el 
sud de Franca. El poblament inicial 
sembla que estava localitzat a Sa 
Caleta, però posteriorment es va 
traslladar a l'emplaçament de l'actual 
ciutat d'Eivissa. A partir del 550-500 aC 
Eivissa entra en l'òrbita d'influència de 
Cartago, i s'hi envien colons des d'allí, 
tal com fan constar les fonts clàssiques. 
La ciutat va creixent entre els anys 550 
i el 450 aC, i coneix un període de 
gran prosperitat, que s'estendrà fins el 
segle ll aC, quan la influència de Roma 
ja domina tota la Mediterrània occidental 
(Harrison, 1988). Durant el període 
púnic, es va desenvolupar l'agricultura, 
la ramaderia i el comerç, i les troballes 
arqueològiques indiquen que tot l'interior 
de l'illa devia estar densament poblada 
(Gómez-Bellart et al., 1990). 


L'antropologia física i la proble- 
màtica del poblament eivissenc 


Des d'un punt de vista històric, el 
poblament d'Eivissa és un fenomen 
únic en la formació dels pobles de la 
Península Ibérica, en el sentit que 
sembla ser una comunitat immigrant 
(almenys en part) que prové del nord 
d'Àfrica. Nombroses troballes arqueolò- 
giques de la gran necròpolis púnica del 
Puig des Molins (ciutat d'Eivissa), com 
els ous d'estruç importats d'Àfrica, 
confirmen l'existència de contactes 
regulars entre els pobladors d'Eivissa i 
el continent africà. L'existència d'aquest 
flux gènic documentat entre les pròpies 
illes i amb la costa, tan africana con 
peninsular, no implica forçosament que 
hi hagi hagut una uniformització morfo- 
lògica total (Garralda i Mesa, 1984, 
Garralda, 1986). El repte de l'antropo- 
logia física és veure si, per mitjà de 
l'estudi de les restes humanes d'època 
púnica d'Eivissa, es poden descobrir 
aquestes influències africanes. Si es 
poden trobar trets morfològics que 
diferencien els púnics eivissencs de les 
poblacions catalano-balears contemporà- 
nies i posteriors, es podria concloure 
que va existir una aportació de morfo- 
logies alienes, i consequentment, també 
de gens. 


Material i mètodes 


S'han estudiat mètricament totes 
les restes cranials del període púnic de 
Pilla d'Eivissa, que inclouen dos hipo- 
geus d'aquest període: Ca n'Eloi (Gon- 
zález i Lalueza, 1995) (segles V-III aC) 
i Sant Antoni de Portmany (González i 

Neurocrani N? Martin X S.D. n 
Llargada màxima 1 190.36 8.09 11 
Amplada máxima 8 139.58 6.52 12 
Amplada frontal mínima 9 98.00 6.43 10 
Amplada frontal máxima 10 119.70 7.90 10 
Alcada auricular 20 115.27 6.56 11 
Arc sagital frontal 26 128.45 6.38 11 
Arc sagital parietal 27 128.50 6.49 12 
Arc sagital occipital 28 123.10 7.34 10 
Corda sagital frontal 29 112.63 4.32 11 





Taula 1. Variables neurocranials utilitzades a l'anàlisi multivariada, amb el promig (X), la 
desviació estàndard (S.D.) i el nombre mostral (n) de la població púnica d'Eivissa utilitzada 
(N? Martin correspon a la definició de Martin i Saller, 1957). 

Table 1. Neurocranial variables used in the multivariate analysis, with the mean values (X), 
the standard deviation (S.D.) and the sample size (n) of the Punic sample from Eivissa (N2 
Martin is the Martin and Saller (1957) variable definition). 


Lalueza, 1992) (segles 1!l-1l aC), seguint 
la metodologia de Martin i Saller (1957). 
S'ha seleccionat el màxim nombre 
possible de mesures craniomètriques, 
amb l'afany de representar al mateix 
temps el màxim nombre de gens 
involucrats en el fenotipus morfològic 
global. Malauradament, el baix nombre 
d'esquelets facials conservats ha fet 
que s'hagin hagut d'eliminar les 
variables de la cara, amb la consequent 
pèrdua d'informació i de consistència 
estadística. Cal tenir en compte que la 
inclusió de poblacions amb nombres 
mostrals baixos poden produir seriosos 
biaixos en els resultats. Finalment, 
s'han inclòs 9 variables en l'anàlisi, que 
es presenten en la Taula 1. Tot i que 
es pot considerar que són poques 
variables per a una anàlisi multivariada, 
hi ha representades les tres dimensions 
del neurocrani (llargada, amplada i 
alçada). 


La mostra d'individus masculins 
(que és la més nombrosa) s'ha com- 
parat amb altres mostres masculines de 
jaciments catalano-balears de diferents 
períodes. Així mateix, s'ha incorporat a 
l'anàlisi una població del període púnic 
de Tunísia, que inclou restes de la 
zona de Cartago (Chamla, 1975), d'on 
provenia hipotèticament el poblament 
majoritari d'Eivissa a partir del segle VI 
aC. Les poblacions considerades han 
estat triades seguint només criteris 
geogràfics i un nombre mostral gran 
(presenten totes una mostra superior a 
15 individus). Es consideren els sexes 
per separat, ja que l'existència de 
dimorfisme sexual ens podria emmas- 
carar les diferències morfològiques entre 
poblacions. La localització i datació de 
cada població estudiada es mostra a la 
Taula 2. 

La distància que s'ha utilitzat per a 
establir relacions de proximitat entre les 

Poblacions catalano-balears considerades 





Codi Jaciment/Regió Període Datació Referència 
TAR — Tarragona Romà SAI-V dC Pons 1949 
AMP —Ampúries Romà S.MI-VIII dC Pons 1949 
MALI Son Real Talaiòtic II S.V aC Font 1977 
(Alcúdia, Mallorca) 
MAL2 lllot des Porros  Talaiótic ll S.VIII aC Malgosa 1992 
(Mallorca) 
MAL4 Mallorca Talaiòtic 1 1300-700 aC Fernàndez-Miranda i Garralda 1978 
MAL5 Mallorca Pre-Talaiòtic 1800-1300 aC Fernàndez-Miranda i Garralda 1978 
CATI Catalunya central Edat del Bronze — 2000-1000 aC Turbón 1981 
CAT2 Catalunya central Medieval S.IX-X1 dC Vives 1987 
(cristians) 
BAR — Montjuic Medieval S.XI-XIV dC Prevosti i Prevosti 1951 
(Barcelona) (jueus) 
IBIZ — Sant Antoni de Portmany 
Ca n'Eloi (Eivissa) Púnic S.V-II aC Gonzàlez i Lalueza 1992, 1995 





Poblacions del nord d'Àfrica considerades 





TUN Cartago (Tunísia) — Púnic 


S.V aC (aprox) 


Chamla 1975 





Taula 2. Poblacions de la Península Ibérica i del nord d'Àfrica utilitzades en l'anàlisi 
multivariada, amb el jaciment corresponent, l'atribució cultural, la datació i la referència 
original. 

Table 2. Samples from the Iberian Peninsula and North Africa used in the multivariate 


analysis, with the corresponding site, period, dating and original reference. 


diferents poblacions ha estat la 
distància Euclídia al quadrat, que és 
una de les més senzilles i la més 
aconsellable per variables quantitatives 
contínues, com és el cas de les 
mesures craniomètriques (Bisquerra, 
1989). Aquesta distància es basa en el 
teorema de Pitàgoras i és la suma de 
les diferències entre cada variable al 
quadrat: d? =3(X-Y)? Com més similars 
siguin dues poblacions (i més semblants 
les seves variables), més petita serà la 
distància entre elles. Per altra banda, el 


fet de no disposar de les dades indivi- 
duals, ha fet que s'hagi hagut de treba- 
llar només amb mitjanes poblacionals. 

Els arbres són un dels mètodes 
més utilitzats per representar de forma 
jeràrquica les afinitats entre poblacions. 
L'algoritme “mitjana entre grups” 
(anomenat de forma abreujada UPGMA) 
és un dels més utilitzats per fer arbres 
de “cluster” (Sneath i Sokal, 1973, 
Felsenstein, 1989), i probablement el 
més recomanable si es treballa amb la 
distància Euclídia al quadrat. Es cons- 

trueix a partir d'una matriu de dis- 
tancies (n x n) entre tots els possibles 
parells de n poblacions. L'algoritme 
agrupa dos a dos les poblacions que 
presenten una distància menor entre 
elles, fins a obtenir un arbre, que es 
pot interpretar com un model de dife- 
renciació morfològica de les poblacions 
estudiades. 

Per intentar validar la robustesa de 
les agrupacions trobades, s'ha portat a 
terme un "bootstrap" (Felsenstein 1985), 
que consisteix en un re-mostreig 
aleatori amb reemplaçament de les 
dades. Per cada re-mostreig, es torna a 
calcular la matriu de distàncies i el 
corresponent arbre UPGMA. Finalment, 
es recompte el nombre de vegades que 
ha sortit repetit cada node del “cluster”, 
i s'expressa en forma de percentatge. 
Aquest mètode ens permet detectar si 
les agrupacions entre poblacions es 
basen en moltes o poques variables. Si 
es basen en poques, el nombre de 
repeticions del "cluster" tendirà a ser 
baix. En aquest estudi, s'han portat a 
terme 100 repeticions a l'atzar de les 
dades originals. 

També s'ha portat a terme un 
anàlisi de components principals, en el 
qual s'obtenen uns factors o compo- 
nents principals a partir de la matriu de 
correlacions entre les variables, que 
expliquen un elevat percentatge de la 
variació original de la nostra base de 
dades. Així, com que cada factor està 
correlacionat amb diverses variables, 
segons la posició de les poblacions 
respecte dels factors, podem saber 
quines variables de la nostra base de 
dades original influeixen més en la 
diferenciació entre les poblacions 
estudiades. 





Resultats 


El resultat de l'anàlisi UPGMA, 
amb els valors del “bootstrap” ex- 
pressats en forma de percentatges, es 
presenten a la Fig. 1. Es pot observar 
com hi ha una clara agrupació de la 
majoria de les poblacions catalano- 
balears. La diferenciació morfològica no 


Fig. 1. Anàlisi de "cluster" amb l'algoritme 


UPGMA (mitjana entre grups) de les 
poblacions de la Mediterrània occidental 
utilitzades en el present estudi. Les abrevia- 
tures es mostren a la Taula 2. Els percen- 
tatges del "bootstrap" (100 repeticions) es 
mostren en els nodes. 

Fig. 1. Cluster analysis vvith the UPGMA 
algorithm (average linkage between groups) 
of the western Mediterranean populations 
used in this study. See abbreviations in 
Table 2. 

reflecteix la posició geográfica de les 
poblacions. Per exemple, la població 
més distant de la resta (la de Tunísia) 
queda intercalada amb les poblacions 
catalano-balears. Aquesta afirmació es 
corrobora amb l'aplicació de l'anàlisi de 
la variància (ANOVA) utilitzant la 
distància geogràfica com a variable 
independent (dades no mostrades). 
L'única població que se separa de 
la resta per la seva morfologia és la 
dels jueus de Barcelona (BAR). Aquesta 
mostra correspon a una necròpoli baix- 
medieval (s. XI-XIV) trobada a Montjuic 





(de la qual probablement la muntanya 
en deu el seu nom). Des d'un punt de 
vista cultural, aquesta comunitat era 
força especial en el context de la 
península Ibèrica, ja que presentava un 
elevat grau d'aillament reproductiu 
(Caro-Baroja, 1978) i era un grup 
clarament minoritari. La població hebrea 
com a tal, va sorgir a la terra d'Israel 
fa uns 4000-5000 anys, i des d'allí es 
va dispersar per tota la Mediterrània a 
principis de la nostra era, amb la des- 
trucció del Temple l'any 70 dC. Al llarg 
de la seva història, la comunitat jueva 


CAT2 


MAL4 
. 


Fig. 2. Análisi de components principals (PCA) de les poblacions de la Mediterránia 
occidental estudiades (en sentit horitzontal, el factor 1; en vertical, el factor 2). Les abre- 


viatures es mostren a la Taula 2. 


Fig. 2. Principal Component Analysis (PCA) of the western Mediterranean populations (factor 
1, horizontal axis; factor 2, vertical axis). See abbreviations in Table 2. 

de Barcelona podria haver incorporat 
elements provinents de l'Àfrica sudsaha- 
riana, tal com ja van suggerir els autors 
de l'estudi original d'aquesta necròpolis 
(Prevosti i Prevosti, 1951). 

Els resultats del "bootstrap" recol- 
zen la diferenciació morfològica de la 
mostra de jueus de la resta de 
poblacions, ja que aquest node es 
repeteix en un 62 % dels casos. Els 
percentatges dels altres nodes són 
notablement inferiors, la qual cosa vol 
dir que es podrien agrupar indistinta- 
ment d'altres maneres. Això és conse- 
quència de la seva gran uniformitat 
morfològica. 

En l'anàlisi de components princi- 
pals fet a partir de la nostra base de 
dades, els dos primers factors (Fig. 2) 
expliquen un 60.2 % de la variació total 
(38.7 % i 21.5 %, respectivament). El 
factor 1 està correlacionat principalment 
amb variables de llargada del neuro- 
crani, mentre que el factor 2 està corre- 
lacionat amb variables d'amplada. En 
canvi, l'alçada del neurocrani no sembla 
ser una variable important per explicar 
les variacions entre grups, ja que no- 
més apareix significativament correla- 
cionada amb el factor 3, que explica un 
percentatge de variació més petit (14.7 
% del total). La distribució de les 
poblacions en els factors ens indica les 
seves particularitats morfològiques. Així, 
CAT2, IBIZ i MAL4 són les poblacions 
amb cranis més llargs, mentre que 
TAR, AMP i CAT1 són les que pre- 
senten cranis més amples. Els jueus de 
Barcelona (BAR) tornen a ser la pobla- 
ció més diferent, consequència de 
presentar dimensions neurocranials molt 
petites (cranis curts i estrets), la qual 
cosa indica una acusada tendència a la 


braquicefàlia. Es pot observar que, mor- 
fològicament, les poblacions púniques 
d'Eivissa i de Tunísia no presenten trets 
diferencials respecte del conjunt de 
poblacions catalano-balears. El fet de la 
insularitat ni tan sols ha influit en tendir 
a agrupar conjuntament les quatre 
poblacions mallorquines (MAL1, MAL2, 
MAL3 i MAL4), que es distribueixen 
intercalades entre les altres. 


Discussió 


Alguns dels pocs estudis antropo- 
lògics que existeixen sobre restes 
humanes d'Eivissa, són els portats a 
terme per Alcobé (1940, 1943) en una 
sèrie de cranis d'una necròpolis tar- 
dorromana, descoberta a Can Flit, pro- 
pera al port de Sant Antoni. La morfo- 
logia força particular d'alguns d'aquests 
individus (als quals els hi manca però 
la cara), va fer que fossin atribuits a un 
origen forani, en concret a un hipotètic 
grup oriental —"dinàrico-armenoide" 
(Alcobé, 1940). Els trets més definitoris 
d'aquesta tipologia eren: braquicefália 
acusada, volta cranial alta en norma 
lateral i una marcada planoccipitàlia. 
Una questió que quedava pendent era 
si aquests individus foranis havien 
arribat a l'illa durant l'ocupació romana 
(potser com a mercenaris integrats en 
l'exèrcit) o en períodes anteriors (potser 
durant la colonització púnica). 

Del període púnic, només hi ha 
tres treballs realitzats sobre restes 
eivissencs: un sobre la necròpolis de 
Puig des Molins (Schwidetzky, 1979), 
un sobre les restes humanes d'un 
hipogeu púnic trobat prop de Sant 
Antoni de Portmany (Gonzàlez i La- 

lueza, 1992) i un darrer sobre les res- 
tes trobades en un altre hipogeu prop 
de Ca n'Eloi (Gonzàlez i Lalueza, 
1995). Malgrat que el nombre mostral 
del període púnic segueix essent 
relativament petit (al voltant de 10 
individus del sexe masculí), fins i tot 
unint totes les dades individuals 
publicades, es pot observar com la 
població púnica eivissenca presenta un 
component general meso-dolicomorf, 
que s'integra en el substrat majoritari 
observat en altres jaciments de la costa 
mediterrània de la península Ibèrica, tal 
com ja apunta Schwidetzky (1979). Així, 
no s'han descobert fins ara individus 
púnics que presentin l'extrema braqui- 
cefàlia i planoccipitàlia descrita en 
alguns dels individus tardorromans de 
Can Flit. 

De l'anàlisi multivariada (UPGMA i 
PCA) es desprèn que no hi ha diferèn- 
cies morfològiques importants entre les 
poblacions púniques del nord d'Àfrica 
(TUN) i la població púnica d'Eivissa 
(IBIZ), al menys pel que fa al neuro- 
crani. El jueus medievals de Barcelona 
són el grup més diferenciat de la resta 
des d'un punt de vista morfològic, la 
qual cosa està en correspondència amb 
les seves particularitats culturals i el 
seu origen forani. Possiblement, la base 
real d'aquestes diferències siguin 
influències genètiques provinents de 
l'Àfrica sudsahariana, tal com s'observa 
en estudis de DNA mitocondrial fets en 
diferents poblacions jueves actuals 
(Ritte et al., 1993). Aquesta influència, 
tot i ser minoritària, podria haver afectat 
notablement les característiques del 
fenotip morfològic, donat que Àfrica és, 
sens dubte, el continent genèticament 
més diferenciat (Cavalli-Sforza et al., 


1994). L'aillament cultural d'aquestes 
comunitats pot haver contribuit també al 
manteniment d'aquestes particularitats 
morfològiques. 

El fet que existeixi una gran homo- 
geneitat morfològica al llarg de les 
costes de la Mediterrània occidental fa 
que no es pugui afirmar, des d'un punt 
de vista de l'antropologia física, si els 
individus púnics d'Eivissa representen el 
substrat local, són individus immigrants, 
o ambdues coses. Totes les poblacions 
catalano-balears estudiades, tot i per- 
tànyer a diversos jaciments i períodes 
històrics són molt més semblants entre 
sí a nivell morfològic que no les seves 
cultures. Això és consequència de la 
gran homogeneitat morfològica present 
a la major part de la península Ibèrica 
des del període neolític (Garralda i 
Mesa, 1984, 1986). Els bascos en són 
l'excepció, ja que constitueixen una de 
les fonts de variació genètica més 
important de tota l'Europa occidental 
(Bertranpetit i Cavalli-Sforza, 1991), i 
això també es reflecteix en algunes 
particularitats morfològiques (Lalueza et 
al., 1995). La deriva genètica és el 
principal motor de la diversitat a les 
poblacions humanes (Cavalli-Sforza et 
al., 1994), i aquesta actua amb més 
força en poblacions aillades i de petit 
nombre efectiu, fenòmens que ja no 
eren importants en el període púnic. 
L'increment demogràfic, el trencament 
de l'aillament reproductor de les 
poblacions, la mobilitat dels individus i 
d'altres factors, va fer que l'efecte de 
la deriva genètica quedés "congelat", i 
que les petites diferències morfològiques 
i genètiques (cas d'existir) s'anessin 
diluint en el sí d'aquestes poblacions 
de la Mediterrània occidental. 

